En Aragón, se conoix con o nombre chenerico de brinzons, abrizons, erizons u alberizons á un conchunto d'especies diferents de matas con port arbustivo que perteneixen á la familia Fabaceae y tienen per caracteristica comuna a suya gran densidat y ramificación, con brancas curtas y muit punchudas que les dan un aspecto caracteristico de «bola» u «coixín» atipido á la mata. En o caso d'especies como Echinospartum horridum, se'n suele trobar en l'alta montanya, á partir d'os 1000-1200 metros, enradigaus en terrenos deficils, en as penyas y dica en as tarteras, en do resisten a persistencia d'a nieu más meses que no altras especies de Fabaceae, anque difuera d'o Pireneu la denominación tamién s'aplica a belaltras especies que se i troban con más freqüencia en ixes territorios, como bellas especies d'o chenero Genista que guardan una forma cacha.